Resep: BobotieBobotie is moontlik die gewildste gereg van die Kaapse kookkuns. ‘n Gebakte eier- en melksous, met ‘n titseltjie suurlemoensap, of ‘n lourierblaar of wat, bedek ‘n pikante potpourri van geure – maalvleis met kerrie, appelkose, rosyne, neute en kruie. Bestanddele: 1 kg gemaalde vleis 1 groot ui 25 ml (2 eetl.) botter of olie 1 dik sny brood 250 ml (1 koppie) melk 12,5 ml (1 eetl.) appelkooskonfyt 50 ml (4 eetl.) suurlemoensap 75 g ontpitte rosyne 10 droë appelkose 30 ml (2 hoogvol eetl.) kerriepoeier 12 amandels in kwarte gesny 5 ml (1 teel.) sout 2 ml (½ teel.) peper 6 suurlemoen- of lourierblare 2 eiers Metode: Soteer die ui in die botter of olie. Week die brood in die helfte van die melk. Meng alle bestanddele behalwe die eiers, die res van die melk en die suurlemoen- of lourierblare. Skep in ‘n oondskottel en druk die suurlemoen- of lourierblare in. Klits die orige melk en eiers saam en giet oor die vleis. Bak ongeveer 45 minute lank in ‘n matige oond. Bedien met rys, blatjang, gerasperde klapper en gekapte neute. Resep oorspronklik gepubliseer in Spys en Drank Uitgewer: Lapa Prys: R295-00* *Prys onderhewig aan verandering Spys en drank is by toonaangewende handelaars asook direk by LAPA Uitgewers beskikbaar. Kontak LAPA by 012 401 0700 of besoek www.lapa.co.za.